Vercors
Under pseudonymet Vercors udgav den franske romanforfatter og modstandsmand den berømte Le Silence de la mer (1942, dansk Havets Stilhed, 1946). Romanen er enkel i sin stil og de store følelsesudtryk gemmer sig under havets rolige overflade.
Vercors fremstiller den tavse franske modstand mod besættelsesmagten og lader en ikke ganske usympatisk tysk officer ændre forhold til nazismen og beslutte sig for at tage til Østfronten, dvs. gå den visse død i møde. Den fuldstændig enkelt opbyggede roman med den tragiske udgang lader sig læse som en klassisk fransk tragedie (jf. Pierre Corneille), og den lægger mere op til en forståelse end til en accept af modstanderne.
Jean Bruller valgte pseudonymet Vercors for at erindre sine læsere om et af "le maquis'" højborge i Sydfrankrig. Han startede også det i første omgang illegale forlag Éditions de Minuit. Hele hans værk er præget af 2. Verdenskrig: Havets Stilhed fulgtes således af La Marche à l'étoile (1943, dansk Vejen mod Stjernen, 1947), et opgør med de franske medløbere. I de senere romaner, bl.a. Les Animaux dénaturés (1952, dansk Springet til menneske, 1954) og Sylva (1961, dansk 1963), forbliver konflikten mellem humanisme og barbari det centrale element.